RAPPORT FRA KOMMISSIONEN TIL EUROPA-PARLAMENTET OG RÅDET

om gennemførelse af Europa-Parlamentets og Rådets forordning (EF) nr. 453/2008 om kvartalsstatistikker over ledige stillinger i Fællesskabet

1.Indledning

Statistikker over ledige stillinger (SLS) giver oplysninger om antallet af ledige stillinger på et bestemt tidspunkt. De svarer til den del af efterspørgslen efter arbejdskraft, der ikke er dækket af udbuddet af arbejdskraft, og giver dermed vigtige oplysninger om omfanget og strukturen af misforhold på arbejdsmarkedet.

I Europa-Parlamentets og Rådets forordning (EF) nr. 453/2008 af 23. april 2008 om kvartalsstatistikker over ledige stillinger i Fællesskabet (herefter SLS-forordningen) fastlægges rammerne for at udarbejde, indberette og evaluere kvartalsstatistikker over ledige stillinger.

I henhold til artikel 10 i SLS-forordningen skal Kommissionen forelægge en rapport for Europa-Parlamentet og Rådet om forordningens gennemførelse senest den 24. juni 2010 og derefter hvert tredje år. Rapporten skal indeholde en vurdering af kvaliteten af de statistikker, medlemsstaterne har indberettet, såvel som kvaliteten af EU-aggregater og en kortlægning af områder, der eventuelt kan forbedres.

Dette er den tredje rapport, som Kommissionen forelægger Europa-Parlamentet og Rådet. Den bygger på de erfaringer, der er indhøstet gennem de kvartalsvise dataoverførsler og den dokumentation, som medlemsstaterne har indgivet som led i deres årlige kvalitetsrapporter.

Afsnit 2 i denne rapport beskriver de fremskridt, der er gjort i de sidste tre år med gennemførelsen af SLS-forordningen. Afsnit 3 vurderer kvaliteten af statistikkerne over ledige stillinger, mens afsnit 4 fokuserer på EU-aggregaterne. Endelig drages der i afsnit 5 konklusioner og anvises måder, hvorpå brugernes forventninger kan opfyldes endnu bedre i fremtiden.

2.Gennemførelse

2.1.Retsgrundlag

Som supplement til de generelle rammer, der er fastsat ved SLS-forordningen, har Kommissionen vedtaget to gennemførelsesforordninger, nemlig:

– Kommissionens forordning (EF) nr. 1062/2008, som definerer sæsonkorrektionsmetoderne, der skal anvendes fra og med første kvartal 2014, samt strukturen, indholdet og datoerne for indsendelse af de årlige kvalitetsrapporter, som medlemsstaterne skal indsende til Kommissionen

– Kommissionens forordning (EF) nr. 19/2009, hvor udtrykket "ledige stillinger" er defineret, indberetningsfristerne er fastsat, og perioderne omfattet af den første dataindberetning er specificeret. Endelig er de lande, der udfører gennemførlighedsundersøgelser, og de emner, som omfattes af gennemførlighedsundersøgelserne, opført i bilaget til denne retsakt.

I henhold til ovennævnte lovgivning er alle medlemsstaterne forpligtet til at levere tidsserier for antallet af ledige stillinger og antallet af besatte stillinger begyndende med det første kvartal af 2010. Dette skal de gøre senest 70 dage efter kvartalets afslutning. Desuden har medlemsstater, hvor arbejdstagerne udgør mere end 3 % af det samlede antal arbejdstagere i EU, pligt til at fremsende dataene senest 45 dage efter kvartalets afslutning.

Medlemsstaterne skal indberette antallet af ledige og besatte stillinger for alle forretningsenheder og for hver hovedafdeling af NACE rev. 2-nomenklaturen for økonomiske aktiviteter. For små virksomheder (defineret som enheder med under 10 ansatte) og NACE-hovedafdeling O til S (hvor de vigtigste aktiviteter er offentlig forvaltning, sundhedsvæsen og undervisning) fastsætter SLS-forordningen dog, at de medlemsstater, som har vanskeligt ved at levere data, skal foretage gennemførlighedsundersøgelser.

Danmark, Spanien, Frankrig, Italien, Malta og Østrig udførte ovennævnte gennemførlighedsundersøgelser. Efter fuldført gennemførlighedsundersøgelse gik Spanien og Østrig over til at dække hele økonomien. Danmark er begyndt at indsamle data for små virksomheder, men har ikke udvidet SLS-dækningen til NACE-hovedafdeling O til S (i det følgende benævnt "den offentlige sektor"). Malta har udvidet SLS-dækningen til den offentlige sektor, men ikke til små virksomheder. I Frankrig og Italien er hverken små virksomheder eller den offentlige sektor dækket.

2.2.Udvikling siden den sidste rapport

Siden den anden rapport blev forelagt for Europa-Parlamentet og Rådet i 2013, har Kommissionen undersøgt muligheden for at gennemgå den eksisterende lovgivning med henblik på at forbedre SLS-dækningen. Medlemsstaterne har videreudviklet indsamling og fremsendelse af SLS-data, og Eurostat er begyndt at offentliggøre en kvartalspressemeddelelse om statistikker over ledige stillinger. Disse aspekter behandles nærmere i de følgende afsnit.

2.2.1.Gennemgang af lovgivning